27.10.2010 07:04  Ago  Gaškov   Õlitehase südameks kutsutud seade kaalub 170 tonni, selle pikkus on 18 ja läbimõõt peaaegu kuus ja pool meetrit, vahendasid ERR-i teleuudised.    Retordi valmistamiseks kulus mitu kuud ja sellega tegeles 60 inimest. Eesti Energia tehnoloogiatööstus on saanud hakkama paljude keeruliste  lahendustega, aga õlitehase retort on üks keerulisemaid.    Seadet hakatakse nädala teisel poolel vedama Jõhvist Eesti elektrijaama juurde ning teekond kestab kaks päeva.    Uus õlitehas peaks tööle hakkama 2012. aastal.    Põlevkivist sünteetilise vedelkütuse tootmise kõrgaeg on veel ees. Õli tootmine põlevkivist on seotud väiksemate riskidega kui nafta ammutamine süvamerest.    "Me teame, mis juhtub. Kui on vaja kaevandada, me teame selle mõju, me oskame seda taastada. Me  teame, missugused on heitmed põlevkivist vedelkütuste tootmisel. Kõik on kontrolli all. Kui midagi juhtub, on väga lihtne tehas välja lülitada. Süvamerest nafta puurimise keskkonnarisk on see, mis ka juhtus, et kui see punn pealt ära lendab, on kõik kohad seda täis," selgitas Eesti Energia juhatuse esimees Sandor Liive.